Α4-0152/96

Ψήφισμα σχετικά με τη συνέχεια της Διεθνούς Διασκέψεως του Καΐρου για τον πληθυσμό και την ανάπτυξη

το Ευρωπαϊκό Κοινοβούλιο,

- έχοντας υπόψη το πρόγραμμα 21 που εγκρίθηκε στο Ρίο, το 1992, στο τέλος της Διασκέψεως των Ηνωμένων Εθνών για το περιβάλλον και την ανάπτυξη,

- έχοντας υπόψη το ψήφισμα του Συμβουλίου του Νοεμβρίου 1986, σχετικά με τον οικογενειακό προγραμματισμό στις δημογραφικές πολιτικές των αναπτυσσόμενων χωρών, καθώς και το ψήφισμά του του Νοεμβρίου 1992 σχετικά με τον οικογενειακό προγραμματισμό,

- έχοντας υπόψη το ψήφισμά του της 11ης Μαρτίου 1994 σχετικά με τη δημογραφία και την ανάπτυξη ((ΕΕ C 91, 28.03.1994, σελ. 340)) και το ψήφισμα του της 11ης Ιουλίου 1995 σχετικά με την ολοκλήρωση των δημογραφικών και περιβαλλοντικών πολιτικών και προγραμμάτων ((ΕΕ C 249, 25.09.1995, σελ. 142)),

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο της 4ης Μαΐου 1994 με τίτλο: «Η Ευρωπαϊκή Κοινότητα αντιμέτωπη με την πρόκληση της δημογραφικής ανάπτυξης: θέση που θα λάβει η Κοινότητα στην Παγκόσμια Διάσκεψη για τον πληθυσμό και την ανάπτυξη, στο Κάΐρο, στις 5-13 Σεπτεμβρίου 1994" (COM(94)0100),

- έχοντας υπόψη το πρόγραμμα δράσης που εγκρίθηκε το 1994 στο Κάΐρο κατά τη διάσκεψη για τον πληθυσμό και την ανάπτυξη,

- έχοντας υπόψη το ψήφισμά του της 29ης Σεπτεμβρίου 1994 σχετικά με τα αποτελέσματα της Παγκόσμιας Διάσκεψης του Καΐρου για τον πληθυσμό και την ανάπτυξη ((ΕΕ C 305, 31.10.94, σελ. 80)),

- έχοντας υπόψη το ψήφισμα της Συνέλευσης Ίσης Εκπροσώπησης ΑΚΕ-ΕΕ της 3ης Φεβρουαρίου 1995 σχετικά με τα αποτελέσματα της Παγκόσμιας Διάσκεψης του Καΐρου για τον πληθυσμό και την ανάπτυξη (Έγγρ. ΑΚΕ-ΕΕ 1471/95 τελ.),

- έχοντας υπόψη τα αποτελέσματα της Κοινωνικής Διάσκεψης Κορυφής της Κοπεγχάγης, τον Μάρτιο του 1995,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο της 18ης Σεπτεμβρίου 1995 σχετικά με την ένταξη θεμάτων που αφορούν τα δύο φύλα στην συνεργασία για την ανάπτυξη (COM(95)0423),

- έχοντας υπόψη τη γνωμοδότησή του της 24ης Μαΐου 1996 επί της πρότασης κανονισμού του Συμβουλίου σχετικά με την ενίσχυση των δημογραφικών πολιτικών και προγραμμάτων στις αναπτυσσόμενες χώρες ((ΣΠ της ημερομηνίας αυτής, Μέρος ΙΙ, σημείο 8)),

- έχοντας υπόψη το πρόγραμμα δράσης που εγκρίθηκε το 1995, στο Πεκίνο, κατά την 4η Διάσκεψη για τις Γυναίκες,

- έχοντας υπόψη τις εκθέσεις 1995 του UNFPA (Ταμείο των Ηνωμένων Εθνών για τις Δραστηριότητες σε Θέματα Πληθυσμού) και του UNDP (Πρόγραμμα των Ηνωμένων Εθνών για την Ανάπτυξη),

- έχοντας υπόψη την πρόταση ψηφίσματος της κ. Van Dijk σχετικά με την εφαρμογή του προγράμματος δράσης της Διάσκεψης του Καΐρου για τον πληθυσμό (Β4-0158/95),

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής για τα Δικαιώματα της Γυναίκας και τις γνωμοδοτήσεις της Επιτροπής Ανάπτυξης και Συνεργασίας και της Επιτροπής Περιβάλλοντος, Δημόσιας Υγείας και Προστασίας των Καταναλωτών (Α4-0152/96),

Α. θεωρώντας ότι το πρόγραμμα δράσης που εγκρίθηκε από μεγάλη πλειοψηφία κυβερνήσεων στο Κάϊρο εσήμανε την έναρξη μιας νέας προσέγγισης των δημογραφικών ζητημάτων, προσέγγιση υπό το πρίσμα της ηθικής και όχι πλέον της οικονομίας και μόνον, τοποθετώντας το άτομο στο επίκεντρο της βιώσιμης ανάπτυξης,

Β. θεωρώντας ότι η Διάσκεψη του Καΐρου, και κατόπιν η Διάσκεψη του Πεκίνου, θεώρησε τη θέση των γυναικών, το επίπεδο εκπαίδευσης και την υγεία τους και, γενικότερα, τη συμμετοχή τους στην οικονομική, κοινωνική, πολιτιστική ζωή, μία από τις προϋποθέσεις επιτυχίας κάθε δημογραφικής πολιτικής και κάθε πολιτικής για την ανθρώπινη ανάπτυξη και, κατά συνέπεια, έναν από τους βασικούς άξονες του σχεδίου δράσεως,

Γ. εκτιμώντας ότι το πρόγραμμα αυτό αναγνωρίζει, εξάλλου, ότι για να είναι πράγματι αποτελεσματική μία δημογραφική πολιτική πρέπει να εντάσσεται σε ένα ευρύτερο πλαίσιο μέτρων για την καταπολέμηση της φτώχειας και των απειλών κατά του περιβάλλοντος, για την προώθηση της βιώσιμης ανάπτυξης, για την προστασία των ανθρωπίνων δικαιωμάτων και για την προαγωγή της ειρήνης και της ασφάλειας καθώς και των ίσων ευκαιριών,

Δ. εκτιμώντας ότι η ΕΕ και τα κράτη μέλη της επιβεβαίωσαν εκ νέου τους σημαντικούς στόχους της Agenda 21 στο Κάιρο προκειμένου να εξασφαλισθεί ότι η δημογραφική πολιτική και η βιώσιμη ανάπτυξη είναι αναπόσπαστες και αλληλεξαρτώμενες για την προώθηση της ειρήνης και της ασφάλειας, την εξάλειψη της φτώχειας, την προστασία του κοινού μας περιβάλλοντος και την υλοποίηση των ανθρωπίνων δικαιωμάτων και των ίσων ευκαιριών,

Ε. εκτιμώντας ότι η δημογραφική έκρηξη που συνδέεται με τη φτώχεια εκφράζεται με υποβάθμιση του περιβάλλοντος στις αγροτικές περιοχές, αλλά κυρίως με άναρχη και ανεξέλεγκτη ανάπτυξη των αστικών κέντρων προκαλώντας ταυτόχρονα υποβάθμιση της δημόσιας υγείας και του περιβάλλοντος, και ότι, για τον λόγο αυτό, θα πρέπει να περιοριστούν τα αίτια της αναγκαστικής μετανάστευσης, μέσω της ανάπτυξης των περιοχών προέλευσης, και να διασφαλιστεί η προστασία των κοινοτήτων των αυτοχθόνων, μέσω της πλήρους συμμετοχής τους στην ανάπτυξη[semigr ]

ΣΤ. έχοντας υπόψη τους τέσσερις στόχους της χρηματοδότησης των προγραμμάτων για τον πληθυσμό και την υγεία που εγκρίθηκαν από τη Διάσκεψη του Καΐρου, οι οποίοι είναι μεταξύ άλλων: ο οικογενειακός προγραμματισμός, η γενετήσια υγεία, η καταπολέμηση των αφροδισίων νοσημάτων και του ιού HIV/AIDS και η ανάπτυξη της έρευνας στους τομείς αυτούς,

Ζ. εκτιμώντας ότι οι μη κυβερνητικές οργανώσεις διαδραματίζουν θεμελιώδη ρόλο στην επιτυχία των πολιτικών εκπαίδευσης, πληθυσμού, (γενετήσιας) υγείας και περιβάλλοντος,

ΓΕΝΕΤΗΣΙΑ ΥΓΕΙΑ ΚΑΙ ΟΙΚΟΓΕΝΕΙΑΚΟΣ ΠΡΟΓΡΑΜΜΑΤΙΣΜΟΣ

Η. έχοντας υπόψη έχει καθιερωθεί το θεμελιώδες δικαίωμα των ατόμων να ασκούν έλεγχο και ελεύθερη και συνειδητή επιλογή στο σύνολο των ζητημάτων που αφορούν τη σεξουαλικότητά τους και την υγεία όσον αφορά το σεξ και την αναπαραγωγή, ιδίως δε να επιλέγουν ελεύθερα τον αριθμό των παιδιών τους και τα χρονικά διαστήματα μεταξύ των γεννήσεών τους,

Θ. θεωρώντας ότι η σεξουαλική και γενετήσια υγεία εξετάσθηκε, για πρώτη φορά στο Κάϊρο, στο πλαίσιο της ισότητας των φύλων, όπου διαπιστώθηκε ότι εξακολουθούν να υφίστανται σημαντικές διακρίσεις εις βάρος των γυναικών,

Ι. καταδικάζοντας κάθε μορφή βίας και σεξουαλικής καταπίεσης που πλήττει την αξιοπρέπεια των γυναικών και των κοριτσιών και την υγεία τους: ακρωτηριασμούς των σεξουαλικών οργάνων, συζυγική βιαιότητα, βιασμούς, αναγκαστικές εγκυμοσύνες ή αμβλώσεις, σεξουαλικές παρενοχλήσεις,

ΙΑ. θεωρώντας ότι ουδεμία σημαντική πρόοδος έχει επιτευχθεί και ότι, σύμφωνα με το UNFPA, 500.000 γυναίκες (το 94% των οποίων στις αναπτυσσόμενες χώρες) πεθαίνουν ετησίως σε όλο τον κόσμο λόγω πρόωρης εγκυμοσύνης ή αλλεπάλληλων κυήσεων, επιπλοκών του τοκετού και παράνομων αμβλώσεων, ενώ 150 περίπου εκατομμύρια πάσχουν, συνεπεία μιάς εγκυμοσύνης, από χρόνια νόσο ή μόνιμη αναπηρία,

ΙΒ. εκτιμώντας ότι, σύμφωνα με μελέτες του UNFPA, η επιλόχεια θνησιμότης γυναικών οφείλεται συχνά σε πραγματική έλλειψη κατάλληλων υποδομών στις αναπτυσσόμενες χώρες,

ΙΓ. έχοντας υπόψη ότι, σύμφωνα με τα τελευταία στοιχεία της Π.Ο.Υ., κατά το 1995, από τα 19,5 εκατομμύρια ατόμων που έχουν μολυνθεί από το AIDS τα 8 εκατομμύρια είναι γυναίκες που στην πλειοψηφία τους ζουν σε αναπτυσσόμενες χώρες, και ότι, σύμφωνα με τη σημερινή εξέλιξη της ασθένειας, οι γυναίκες είναι τα πρώτα θύματα της μόλυνσης από τον ιό HIV λόγω της έλλειψης ενημέρωσης αλλά και της σεξουαλικής υποταγής τους και της οικονομικής εξάρτησής τους, ιδίως οι νεαρές γυναίκες και οι έφηβες,

ΙΔ. λαμβάνοντας υπόψη ότι το πρόγραμμα του Καΐρου θεωρεί αναγκαία τη γενίκευση του οικογενειακού προγραμματισμού έως το έτος 2000, ως συνιστώσα μιας διευρυμένης προσέγγισης της γενετήσιας υγείας και των δικαιωμάτων για αναπαραγωγή η οποία συμπεριλαμβάνει τη συνεκτίμηση των ζωτικών αναγκών στον τομέα της υγείας, όπως είναι η ασφαλής μητρότητα άνευ κινδύνων και η πρόληψη των αφροδισίων νοσημάτων, καθώς και του HIV/AIDS,

ΙΕ. εκφράζοντας τη βαθειά του λύπη για το γεγονός ότι, παρά τις διεθνείς δεσμεύσεις, η στείρωση των γυναικών που εξακολουθεί να είναι το πλέον σύνηθες μέσον ελέγχου των γεννήσεων, διεξάγεται υπό ανεπαρκείς συνθήκες ενημέρωσης, χωρίς τη συναίνεση των ιδίων των γυναικών, γεγονός το οποίο μπορεί να θέσει σε κίνδυνο την υγεία των γυναικών που υποβάλλονται σε αυτήν χωρίς να γίνεται σεβαστή η σωματική και ψυχική τους ακεραιότητα,

ΙΣΤ. έχοντας υπόψη ότι ο αριθμός των γυναικών που θέλουν να αναβάλουν ή να αποφύγουν μια εγκυμοσύνη, αλλά δεν έχουν πρόσβαση στην αντισύλληψη, υπολογίζεται σε 300 εκατομμύρια και ότι η Επιτροπή και τα κράτη μέλη πρέπει να εξετάσουν σωστά τη δυνατότητα δωρεάν διανομής προφυλακτικών στις χώρες αυτές, και τούτο κατά τρόπο που να σέβεται την πολιτιστική και κοινωνική ευαισθησία του εντοπίου πληθυσμού, δεδομένου ότι η τιμή των προφυλακτικών είναι πολύ συχνά απαγορευτική[semigr ] ότι πρέπει να προωθηθεί η πρόσβασή τους σε ενημέρωση και σε υπηρεσίες ποιότητας στον τομέα της αναπαραγωγής, καθώς και η ικανότητά τους για πρωτοβουλία,

ΙΖ. εκτιμώντας ότι η άμβλωση δεν συνιστά κατάλληλο μέσο για τον οικογενειακό προγραμματισμό και διαπιστώνοντας ότι οι γυναίκες μη βλέποντας καμιά άλλη διέξοδο στην κατάστασή τους μπορούν να διακόπτουν νομίμως την εγκυμοσύνη τους υπό τις καλύτερες ιατρικές συνθήκες, όπως συνιστά το πρόγραμμα δράσης που εγκρίθηκε στο Πεκίνο,

ΙΗ. θεωρώντας ότι έως το έτος 2000, οι έφηβοι θα αντιπροσωπεύουν το 20% του παγκόσμιου πληθυσμού και ότι πρέπει να καταβληθούν ιδιαίτερες προσπάθειες παροχής εχέμυθης ενημέρωσης και συμβουλών καθώς και ένα φάσμα υπηρεσιών υγείας όσον αφορά τη σεξουαλικότητα και την αναπαραγωγή, συμπεριλαμβανομένου του οικογενειακού προγραμματισμού και της προλήψεως των αφροδισίων νοσημάτων και της μόλυνσης από τον ιό ΑΙDS,

ΙΘ. υπενθυμίζοντας επίσης ότι οι άνδρες και οι νέοι πρέπει να ενθαρρυνθούν και να είναι σε θέση να ασκήσουν τα δικαιώματα και τις ευθύνες τους στον τομέα της σεξουαλικότητας, των ασφαλών σεξουαλικών σχέσεων και της αναπαραγωγής με πνεύμα αμοιβαίου σεβασμού και ισότιμης μεταχείρισης,

ΕΚΠΑΙΔΕΥΣΗ - ΔΙΚΑΙΩΜΑΤΑ ΤΩΝ ΓΥΝΑΙΚΩΝ

Κ. θεωρώντας ότι, παρά τις διεθνείς δεσμεύσεις που ανελήφθησαν ιδίως στο Κάϊρο, ο αναλφαβητισμός δεν έχει γενικά υποχωρήσει, δεδομένου ότι εξακολουθούν να υπάρχουν 960 εκατομμύρια αναλφάβητοι ενήλικοι στον κόσμο, εκ των οποίων τα 2/3 είναι γυναίκες και ότι 130 εκατομμύρια περίπου παιδιά, εκ των οποίων 90 εκατομμύρια κορίτσια, δεν έχουν πρόσβαση στην πρωτοβάθμια εκπαίδευση,

ΚΑ. θεωρώντας ότι η πρόσβαση στην εκπαίδευση και την επαγγελματική κατάρτιση αποτελεί θεμελιώδες δικαίωμα, ανεξάρτητα από κάθε δημογραφική πολιτική, αλλά και προϋπόθεση για την ενθάρρυνση των γυναικών να συμμετάσχουν πλήρως στην αναπτυξιακή διαδικασία και για τη μείωση της επιλόχειας και παιδικής θνησιμότητας, καθώς και για τη μείωση της αύξησης του πληθυσμού, ακόμη δε σημαντικότερο, προϋπόθεση για καλύτερη πρόσβαση των παιδιών στην υγεία και τη γνώση[semigr ] ότι, για το σκοπό αυτό, είναι βασικός ο ρόλος της εκπαίδευσης, ιδίως δε η καθιέρωση μαθημάτων σεξουαλικής αγωγής στις διάφορες σχολικές βαθμίδες[semigr ] ότι βάσει των δεδομένων το αυξημένο επίπεδο εκπαίδευσης των γυναικών και των ανδρών συνεπάγεται τη μείωση της δημογραφικής ανάπτυξης μέσω ενός συνειδητού οικογενειακού προγραμματισμού,

ΔΙΑΡΚΗΣ ΑΝΑΠΤΥΞΗ, ΣΥΝΕΡΓΑΣΙΑ ΓΙΑ ΤΗΝ ΑΝΑΠΤΥΞΗ

ΚΒ. θεωρώντας ότι ενώ οι γυναίκες είναι, κατά το 70%, άτομα εντεύθεν του κατωτάτου ορίου της φτώχειας, η διαρκής ανάπτυξη δεν δύναται να επιτευχθεί παρά μόνο με τη συμβολή και τη συμμετοχή τους σε βάση ισότητας με τους άνδρες,

ΚΓ. έχοντας υπόψη ότι, στο πλαίσιο της Σύμβασης Λομέ IV, μόνον 3 εκατ. Ecu έχουν απορροφηθεί και μόνον σε οκτώ χώρες ΑΚΕ,

ΚΔ. λαμβάνοντας υπόψη ότι η ανάπτυξη θα είναι μία από τις βασικές κινητήριες δυνάμεις της δημογραφικής αλλαγής που πρέπει να επιτευχθεί και ότι, στο πλαίσιο αυτό, οι γυναίκες διαδραματίζουν σημαντικό ρόλο, δεδομένου ότι βετιώνονται οι δυνατότητές πρόσβασής τους στην ενημέρωση και την εκπαίδευση, στα ίσα δικαιώματα και τη χειραφέτηση[semigr ]

ΠΡΟΣΘΕΤΟΙ ΔΗΜΟΣΙΟΝΟΜΙΚΟΙ ΠΟΡΟΙ

ΚΕ. εκτιμώντας ότι πρέπει να καταβληθούν προσπάθειες για την επίτευξη του ορισθέντος στόχου, δηλαδή να διατίθεται στην ενίσχυση για την ανάπτυξη το 0,7% του ΑΕΠ, και ότι το 4% της ενίσχυσης αυτής πρέπει να διατεθεί σε προγράμματα που έχουν σχέση με τους στόχους που ορίσθηκαν στο Κάϊρο[semigr ] εκτιμώντας δε ότι η Διάσκεψη της Κοπεγχάγης ενθάρρυνε τους διεθνείς χορηγούς να διαθέσουν τουλάχιστον το 20% των αναπτυξιακών προϋπολογισμών τους στον κοινωνικό τομέα,

ΚΣΤ. λαμβάνοντας υπόψη ότι στο Κάϊρο συμφωνήθηκε ότι έως το 2000 θα χρειασθούν 17 δισ. δολλάρια για την εφαρμογή των στόχων του προγράμματος για τη γενετήσια υγεία, συμπεριλαμβανομένης της παροχής υπηρεσιών οικογενειακού προγραμματισμού, ασφαλούς μητρότητας και πρόληψης των αφροδισίων νοσημάτων[semigr ] εκτιμώντας ότι πολλές ελπίδες στον κόσμο έχουν στραφεί προς την Ευρωπαϊκή Ένωση λόγω του πρωτοπόρου και πρωταγωνιστικού της ρόλου τόσον όσον αφορά την προώθηση των δημοκρατικών ελευθεριών, των δικαιωμάτων της γυναίκας και της ισότητας των ευκαιριών όσον και στην έναρξη διαλόγου ποιότητας με τις αναπτυσσόμενες χώρες έναντι των οποίων αποτελεί την πρώτη χορηγό αναπτυξιακής βοήθειας, σε παγκόσμιο επίπεδο, προηγείται δε και των ΗΠΑ,

ΚΖ. έχοντας υπόψη ότι, πριν από το Κάϊρο, η Επιτροπή είχε δηλώσει ότι η ΕΕ θα διέθετε 300 εκατ. Ecu μεταξύ 1995 και 2000 για την υποστήριξη πολιτικών και προγραμμάτων στις αναπτυσσόμενες χώρες και ότι, στο Κάϊρο, το Ευρωπαϊκό Συμβούλιο τάχθηκε υπέρ σημαντικών αυξήσεων της χρηματοδότησης δημογραφικών έργων και προγραμμάτων, αλλά έκτοτε ελάχιστα προγράμματα είδαν το φως[semigr ] λαμβάνοντας υπόψη ότι με τα άρθρα 130 Χ (και στα άρθρα 130Υ και 189Γ) της Συνθήκης EK δημιουργείται μια ορθή νομική βάση για την κοινοτική δράση στον τομέα της αναπτυξιακής συνεργασίας αλλά ότι πρέπει ακόμα να δημιουργηθεί νομική βάση για τη δημοσιονομική θέση με τον τίτλο «βοήθεια προς τις δημογραφικές πολιτικές και προγράμματα στις αναπτυσσόμενες χώρες», (B7-631) που δημιουργήθηκε το 1990, κατόπιν πρωτοβουλίας του Ευρωπαϊκού Κοινοβουλίου,

ΠΡΟΣΘΕΤΟΙ ΔΗΜΟΣΙΟΝΟΜΙΚΟΙ ΠΟΡΟΙ

1. εκτιμά ότι οι πολιτικές για τον πληθυσμό πρέπει να αποτελέσουν αναπόσπαστο μέρος της οικονομικής, κοινωνικής και πολιτιστικής ανάπτυξης, κύριος δε στόχος τους πρέπει να είναι η βελτίωση του βιοτικού επιπέδου όλων και η διατήρησή του σε υψηλά επίπεδα για τις επερχόμενες γενεές[semigr ]

2. πιστεύει ότι η Ευρωπαϊκή Ένωση και τα κράτη μέλη της πρέπει να χαράξουν και να εφαρμόσουν δημογραφικές πολιτικές και προγράμματα προς υποστήριξη των στόχων και των δράσεων της Agenda 21, προκειμένου να διασφαλίσουν τη συνεκτίμηση των δημογραφικών παραγόντων[semigr ]

3. υποστηρίζει εκ νέου ότι η ελεύθερη επιλογή ως προς την αναπαραγωγή αποτελεί θεμελιώδες δικαίωμα του ατόμου και καταδικάζει κάθε πολιτική προγραμματισμού που επιφέρει διακρίσεις, άμεσους ή έμμεσους περιορισμούς ή είναι βίαιη[semigr ]

4. καταδικάζει κάθε πολιτική η οποία χρησιμοποιεί τις γυναίκες στις αναπτυσσόμενες χώρες ως πειραματόζωα για νέα αντισυλληπτικά προϊόντα[semigr ]

5. ζητεί να ενταχθεί ο οικογενειακός προγραμματισμός στην περίθαλψη γενετήσιας υγείας, η οποία πρέπει και η ίδια να εντάσσεται στη βασική υγειονομική περίθαλψη, οι δε σχετικές διατάξεις να συμπεριλαμβάνονται συστηματικώς στα προγράμματα συνεργασίας και ανάπτυξης[semigr ]

6. κρίνει ότι η πρόσβαση των γυναικών στην πληροφόρηση, στις υγειονομικές υπηρεσίες, στις υπηρεσίες γενετήσιας υγείας και στις διάφορες πτυχές του οικογενειακού προγραμματισμού εξακολουθεί να είναι εντελώς ανεπαρκής, εάν ληφθεί υπόψη η σημερινή ζήτηση των υπηρεσιών αυτών[semigr ]

7. υπογραμμίζει ότι είναι επείγουσα ανάγκη να δοθεί ένα τέλος στις διακρίσεις που υφίστανται οι γυναίκες, να διασφαλισθούν οι ίσες ευκαιρίες και να βελτιωθεί η πρόσβαση των γυναικών στην παιδεία, την καταναλωτική πίστη, την ιδιοκτησία της γης, τη μίσθωση και την απασχόληση, ως στόχος αυτός καθεαυτός αλλά και προκειμένου να εξασφαλισθεί η επιτυχία κάθε δημογραφικής πολιτικής και στρατηγικής για την ανθρώπινη ανάπτυξη[semigr ]

8. ζητεί τη θέσπιση προγραμμάτων δημιουργίας ΜΜΕ που θα ενθαρρύνουν τις τοπικές πρωτοβουλίες απασχόλησης οι οποίες απευθύνονται σε γυναίκες[semigr ]

9. ζητεί, ποσοστό 10% τουλάχιστον των κονδυλίων του προϋπολογισμού Meda B7- 4110 (Μεσόγειος), Συνεργασία με την Ασία Β7-3000, Συνεργασία με την Αφρική Β7-1000 και Συνεργασία με τη Λατινική Αμερική Β7-3100 να διατεθεί σε ειδικές δράσεις «απασχόληση και εκπαίδευση υπέρ των γυναικών», ενώ ίδιο ποσοστό θα διατεθεί στην «απασχόληση και εκπαίδευση υπέρ των γυναικών», στο πλαίσιο των ειδικών προγραμμάτων και σχεδίων για τον πληθυσμό[semigr ]

10. ζητεί, προκειμένου να καταστεί ευχερέστερη η επιλογή δράσεων προς την κατεύθυνση αυτή, να δοθεί στους ΜΚΟ και τις ενώσεις γυναικών η δυνατότητα να προτείνουν προγράμματα απευθείας στη ΓΔ Ι[semigr ]

11. ζητεί να περιλαμβάνονται συστηματικώς οι γυναίκες ως δικαιούχοι και συμμετέχουσες στον σχεδιασμό, προγραμματισμό, εφαρμογή και αξιολόγηση όλων των αναπτυξιακών σχεδίων και προγράμματων[semigr ]

12. συνιστά όπως η χρηματοδοτική συνεργασία λαμβάνει περισσότερο υπόψη την ανάγκη βελτίωσης της θέσης των γυναικών και ενθάρρυνσης των πρωτοβουλιών τους[semigr ]

13. υπογραμμίζει ότι η απόφαση των γυναικών ή των ζευγαριών να προσφεύγουν σε αξιόπιστα και ποικίλα αντισυλληπτικά μέσα δεν πρέπει να προσκρούει σε κοινωνικά και/ή οικονομικά εμπόδια[semigr ]

14. ζητεί όπως η δημογραφική πολιτική και υγειονομική πολιτική όσον αφορά την τεκνοποίηση σχεδιάζονται, αποφασίζονται, οργανώνονται και εφαρμόζονται με συμμετοχή του ενδιαφερόμενου πληθυσμού, ιδιαίτερα δε των γυναικών, λαμβάνοντας επίσης υπόψη την ανάγκη εξασφάλισης εκπαίδευσης και υπηρεσιών καταλλήλων για τις τοπικές συνθήκες καθώς και προστασίας των ανδρών και των γυναικών από την εξάπλωση του AIDS και των αφροδισίων νοσημάτων[semigr ]

15. ζητεί όπως η Ευρωπαϊκή Ένωση και τα κράτη μέλη της, σύμφωνα με τις αποφάσεις που ελήφθησαν στο Κάϊρο, ευνοήσει τη συγχρηματοδότηση αναπτυξιακών προγραμμάτων τα οποία θα λαμβάνουν υπόψη την επίπτωσή τους στις υφιστάμενες διαφορές μεταξύ ανδρών και γυναικών, και λάβει μέριμνα ώστε το κριτήριο αυτό να συμπεριλαμβάνεται σε κάθε αξιολόγηση των εφαρμοζόμενων προγραμμάτων[semigr ]

16. καλεί την Επιτροπή και τα κράτη μέλη να διαδραματίσουν καταλυτικό ρόλο στις προσπάθειες που αποσκοπούν στην παγίωση της ισότητας των γυναικών στην πολιτική και οικονομική ζωή, στην οικογένεια, υπό όλες τις μορφές της και στην κοινωνία γενικώς, σύμφωνα με τη δέσμευση που ανέλαβε κατά την τέταρτη διεθνή Διάσκεψη του Καΐρου[semigr ]

17. εκτιμά ότι οι προσπάθειες τις οποίες ήδη έχει αρχίσει η Ένωση πρέπει να ενταθούν, συντονισθούν και να κατευθύνονται προς τις αναπτυσσόμενες χώρες, συμπεριλαμβανομένων των κρατών της πρώην Σοβιετικής Ένωσης που υπάγονται στο καθεστώς της Επιτροπής Βοήθειας για την Ανάπτυξη και στα οποία υπάρχει πιεστική ανάγκη για παροχή υπηρεσιών[semigr ]

18. υπογραμμίζει την ανάγκη να αναληφθούν ειδικές δράσεις στις χώρες της Κεντρικής και Ανατολικής Ευρώπης που αντιμετωπίζουν ιδιαίτερες οικονομικές και κοινωνικές δυσχέρειες, χωρίς να λησμονηθούν ορισμένες χώρες της Δυτικής Ευρώπης των οποίων τα συστήματα κοινωνικής ασφάλισης και υγείας βαίνουν επί τα χείρω[semigr ]

19. καλεί την Ευρωπαϊκή Ένωση και τα κράτη μέλη της να εκπληρώσουν τις οικονομικές υποσχέσεις που έδωσαν στη Διάσκεψη Κορυφής του Καΐρου, λαμβάνοντας υπόψη την υφιστάμενη ανάγκη για την παροχή των υπηρεσιών γενετήσιας υγείας[semigr ]

20. συνιστά όπως το Bretton Woods και οι άλλες διεθνείς χρηματοπιστωτικές οργανώσεις, όταν καταρτίζουν τις πολιτικές και τα προγράμματά τους, λαμβάνουν υπόψη και αποτιμούν τις ανάγκες των πληθυσμών σε ό,τι αφορά το περιβάλλον, την υγεία, την εκπαίδευση, τη στέγη και τους άλλους κοινωνικούς τομείς καθώς και την επίπτωσή τους στη μετανάστευση (όπως αστυφιλία και ανησυχητική ανάπτυξη των αστικών κέντρων), και επιμένει στην ανάγκη να συνοδευθούν οι διαρθρωτικές προσαρμογές από μέτρα που θα επιτρέψουν στις αναπτυσσόμενες χώρες να φθάσουν ή να διατηρήσουν σε ικανοποιητικό επίπεδο τις βασικές κοινωνικές δαπάνες[semigr ]

21. προτείνει στην Παγκόσμια Τράπεζα και τα άλλα διεθνή χρηματοπιστωτικά ιδρύματα να δημοσιεύσουν κατάλογο εκείνων των χορηγών χωρών οι οποίες έχουν προβεί σε οικονομικές υποσχέσεις και έχουν μάλιστα αναγγείλει αυξήσεις πέραν των διαρθρωτικών τους ενισχύσεων όσον αφορά τα αναπτυξιακά κονδύλια και δεν έχουν τηρήσει τις υποσχέσεις τους[semigr ]

22. ζητεί από την Επιτροπή να διαβιβάσει στο Κοινοβούλιο ετήσια εκτίμηση των δραστηριοτήτων συνεργασίας, της σημερινής κατάστασης και του καθεστώτος συνεργασίας της Επιτροπής με τις αρμόδιες διεθνείς οργανώσεις και υπηρεσίες, όπως η UNFPA, καθώς και τον κατάλογο των εμπειρογνωμόνων της Επιτροπής και των διεθνών οργανώσεων και υπηρεσιών που συνεργάζονται στα προγράμματα πληθυσμού και ανάπτυξης[semigr ]

23. καλεί την Επιτροπή να επεξεργασθεί συμφωνία-πλαίσιο, σε συνεργασία με την UNFRA, προκειμένου να συμβάλει έτσι στην ταχεία εφαρμογή των αποφάσεων του Καΐρου[semigr ]

24. εκτιμά ότι, δεδομένων των δυσχερειών όσον αφορά την εφαρμογή του προγράμματος του Καΐρου καθώς και τη βραδύτητα λήψεως αποφάσεων εκ μέρους των ενδιαφερόμενων κυβερνήσεων και ιδρυμάτων, η Ευρωπαϊκή Ένωση θα έπρεπε να διαδραματίσει ρόλο κινητήρα, ευνοώντας τη δημιουργία δικτύων, τόπων έρευνας και ανταλλαγών πληροφοριών και νέων μορφών εταιρικής σχέσης: ΜΚΟ, κυβερνήσεις, αιρετές αρχές, εταίροι από τον ιδιωτικό τομέα, ενδιαφερόμενοι πληθυσμοί, συνεργασία Νότου-Νότου[semigr ]

25. φρονεί ότι, λαμβάνοντας υπόψη το σημαντικό ρόλο που μπορούν να παίξουν οι ΜΚΟ στην εφαρμογή των δημογραφικών σχεδίων και προγραμμάτων καθώς και την ειδική εμπειρία που διαθέτουν στην πράξη, πρέπει να ενταθεί η συνεργασία της Ευρωπαϊκής Ένωσης με αυτές τις ΜΚΟ[semigr ]

26. ζητεί τη θέσπιση συστήματος ανταλλαγής πληροφοριών σχετικά με τις πρωτοβουλίες και δράσεις που χρηματοδοτούνται από την Κοινότητα, τα κράτη μέλη, την ΕΤΕ και άλλους χορηγούς, διμερείς και διεθνείς, καθώς και καλύτερο συντονισμό ειδικότερα με το UNFPA[semigr ]

27. ζητεί από την Ευρωπαϊκή Επιτροπή να ενημερώσει το Κοινοβούλιο εντός εξαμήνου μετά την έγκριση του παρόντος ψηφίσματος σχετικά με τις πρωτοβουλίες που έλαβε κάθε κράτος μέλος για την υλοποίηση των στόχων που ορίσθηκαν στο Κάϊρο[semigr ]

28. ζητεί όπως η Ευρωπαϊκή Επιτροπή ενημερώσει το Ευρωπαϊκό Κοινοβούλιο σχετικά με τις επιπτώσεις του άρθρου 155 της Σύμβασης Λομέ IV και των δημοσιονομικών γραμμών Β7-631 (Ενίσχυση δημογραφικών πολιτικών και προγραμμάτων στις αναπτυσσόμενες χώρες), Β7-6211 (αγώνας κατά του ΗΙV/ΑΙDS στις αναπτυσσόμενες χώρες), Β7-6212 (ιατρική μέριμνα μητέρας και παιδιού) καθώς και των οικονομικών πρωτοκόλλων συνεργασίας μεταξύ της ΕΕ και των αναπτυσσόμενων χωρών[semigr ]

29. ζητεί, προκειμένου να αποφευχθεί η προσφυγή στην αναγκαστική στείρωση ή σε μεθόδους που συνδέονται άμεσα ή έμμεσα με τον έλεγχο των γεννήσεων, να ελεγχθούν οι αντισυλληπτικές μέθοδοι των διαφόρων δημογραφικών προγραμμάτων που χρηματοδοτούνται από την Ευρωπαϊκή Ένωση στις αναπτυσσόμενες χώρες[semigr ]

30. θεωρεί αναγκαίο το συντονισμό των προγραμμάτων που χρηματοδοτούνται από διάφορα δημοσιονομικά κεφάλαια και ζητεί προς το σκοπό αυτό αξιολόγηση των προγραμμάτων που έχουν και/ή δύνανται να έχουν επίπτωση στον πληθυσμό που χρηματοδοτείται στο πλαίσιο του ΕΤΑ, των συμφωνιών συνεργασίας μεταξύ της Ευρωπαϊκής Ένωσης και των αναπτυσσόμενων χωρών, καθώς και των ειδικών δημοσιονομικών θέσεων που αφορούν την ανθρωπιστική βοήθεια (Β7-21), την επιμόρφωση και την ευαισθητοποίηση της κοινής γνώμης στον τομέα της αναπτυξιακής βοήθειας (Β7-610), τις γυναίκες και την ανάπτυξη (Β7-611), το περιβάλλον στις αναπτυσσόμενες χώρες (Β7-6200), τα τροπικά δάση (Β7- 6201), την υποστήριξη των ΜΚΟ (Β7-6000), την αποκεντρωμένη συνεργασία (Β7- 643) και τα δικαιώματα του ανθρώπου (Β7-702)[semigr ]

31. ζητεί να καταρτιστούν και να εφαρμοστούν για το προσωπικό της Επιτροπής προγράμματα κατάρτισης στον δημογραφικό τομέα και στον τομέα της υγείας της τεκνοποίησης[semigr ]

32. ζητεί από την Επιτροπή να δώσει στο Ευρωπαϊκό Κοινοβούλιο μια επισκόπηση των μέχρι τούδε σχεδίων και προγραμμάτων της, των προθέσεών της για την περίοδο έως το έτος 2000, καθώς και ετήσια έκθεση των δραστηριοτήτων της[semigr ]

33. ζητεί αξιολόγηση της επίπτωσης των αναπτυξιακών προγραμμάτων στη δημογραφία και, ειδικότερα, στην υγεία και την εκπαίδευση των γυναικών[semigr ]

34. καλεί την Επιτροπή να προσέλθει σε διάλογο πολιτικής με τις κυβερνήσεις σχετικά με την υποστήριξη προγραμμάτων για το δημογραφικό πρόβλημα και τη γενετήσια υγεία[semigr ]

35. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις και τους Αρχηγούς των κρατών μελών, στον ΟΗΕ και στις κυβερνήσεις των κρατών ΑΚΕ.